Απόφαση της Επιτροπής

της 27ης Ιουνίου 2002

για την τροποποίηση του παραρτήματος ΙΙ της οδηγίας 2000/53/ΕΚ του Ευρωπαϊκού Κοινοβουλίου και του Συμβουλίου για τα οχήματα στο τέλος του κύκλου ζωής τους

[κοινοποιηθείσα υπό τον αριθμό Ε(2002) 2238]

(Κείμενο που παρουσιάζει ενδιαφέρον για τον ΕΟΧ)

(2002/525/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 2000/53/ΕΚ του Ευρωπαϊκού Κοινοβουλίου και του Συμβουλίου, της 18ης Σεπτεμβρίου 2000, για τα οχήματα στο τέλος της διάρκειας ζωής τους(1), και ιδίως το άρθρο 4 παράγραφος 2 στοιχείο β),

Εκτιμώντας τα ακόλουθα:

(1) Σύμφωνα με την οδηγία 2000/53/ΕΚ η Επιτροπή καλείται να αξιολογήσει ορισμένες επικίνδυνες ουσίες που απαγορεύονται δυνάμει του άρθρου 4 παράγραφος 2 στοιχείο α) της εν λόγω οδηγίας.

(2) Η Επιτροπή έχοντας προβεί στις απαιτούμενες τεχνικές και επιστημονικές εκτιμήσεις, κατέληξε σε μια σειρά συμπερασμάτων.

(3) Oρισμένα υλικά και κατασκευαστικά στοιχεία που περιέχουν μόλυβδο, υδράργυρο, κάδμιο ή εξασθενές χρώμιο θα πρέπει να εξαιρεθούν ή να συνεχίσουν να εξαιρούνται από την απαγόρευση, δεδομένου ότι παραμένει αναπόφευκτη η χρήση αυτών των επικινδύνων ουσιών στα συγκεκριμένα υλικά και κατασκευαστικά στοιχεία.

(4) Ορισμένες εξαιρέσεις από την απαγόρευση για ορισμένα συγκεκριμένα υλικά ή κατασκευαστικά στοιχεία πρέπει να είναι περιορισμένης εμβέλειας και προσωρινές, ούτως ώστε να επιτευχθεί η σταδιακή κατάργηση των επικινδύνων ουσιών στα οχήματα, δεδομένου ότι θα καταστεί δυνατό να αποφεύγεται η χρήση αυτών των ουσιών στις εν λόγω εφαρμογές.

(5) Το κάδμιο στους συσσωρευτές για ηλεκτρικά οχήματα πρέπει να εξαιρεθεί μέχρι την 31η Δεκεμβρίου 2005 δεδομένου ότι, με βάση τα σημερινά επιστημονικά και τεχνικά δεδομένα και τη συνολική περιβαλλοντική εκτίμηση που διεξήχθη, μέχρι την ημερομηνία αυτή θα έχουν προσφερθεί υποκατάστατα και θα εξασφαλιστεί η διάθεση ηλεκτρικών οχημάτων. Ωστόσο, θα πρέπει να συνεχισθεί η παρακολούθηση της προοδευτικής αντικατάστασης του καδμίου, λαμβάνοντας υπόψη τη δυνατότητα διάθεσης ηλεκτρικών οχημάτων. Η Επιτροπή θα δημοσιεύσει τα πορίσματά της και ενδέχεται να προτείνει παράταση, εάν αυτό αποδειχθεί δικαιολογημένο από τα αποτελέσματα της παρακολούθησης, της καταληκτικής προθεσμίας για το κάδμιο στους συσσωρευτές ηλεκτρικών οχημάτων.

(6) Η εξαίρεση του μολύβδου από την απαγόρευση όταν προορίζεται για την εσωτερική επίστρωση δεξαμενών βενζίνης πρέπει να απαλειφθεί, δεδομένου ότι είναι ήδη δυνατό να αποφευχθεί η χρήση μολύβδου σε αυτά τα κατασκευαστικά στοιχεία.

(7) Εφόσον η απόλυτη απουσία βαρέων μετάλλων είναι αδύνατο να επιτευχθεί σε ορισμένες περιπτώσεις, ορισμένες τιμές συγκέντρωσης μολύβδου, υδραργύρου, καδμίου ή εξασθενούς χρωμίου σε συγκεκριμένα υλικά και κατασκευαστικά στοιχεία πρέπει να είναι ανεκτές, υπό τον όρο ότι οι επικίνδυνες αυτές ουσίες δεν έχουν προστεθεί σκοπίμως.

(8) Η οδηγία 2000/53/EΚ θα πρέπει ως εκ τούτου να τροποποιηθεί αναλόγως.

(9) Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής που συστάθηκε με το άρθρο 18 της οδηγίας 75/442/ΕΟΚ του Συμβουλίου, της 15ης Ιουλίου 1975, περί αποβλήτων(2), όπως τροποποιήθηκε τελευταία από την απόφαση 96/350/ΕΚ της Επιτροπής(3),

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Το παράρτημα ΙΙ της οδηγίας 2000/53/ΕΚ αντικαθίσταται από το κείμενο που παρατίθεται στο παράρτημα της παρούσας απόφασης.

Άρθρο 2

Τα κράτη μέλη εξασφαλίζουν ότι δεν διατίθεται στην αγορά μετά τις 31 Δεκεμβρίου 2005 κάδμιο σε συσσωρευτές ηλεκτρικών οχημάτων.

Στο πλαίσιο της συνολικής περιβαλλοντικής εκτίμησης που ήδη διενεργήθηκε, η Επιτροπή θα συνεχίσει να αναλύει την προοδευτική αντικατάσταση του καδμίου, λαμβάνοντας υπόψη την ανάγκη να διατηρηθεί η διάθεση ηλεκτρικών οχημάτων. Η Επιτροπή θα ολοκληρώσει και θα δημοσιεύσει τα πορίσματά της το αργότερο μέχρι τις 31 Δεκεμβρίου 2004 και, ενδεχομένως, εάν αυτό αποδειχθεί δικαιολογημένο από τα αποτελέσματα της ανάλυσης, να υποβάλει πρόταση για παράταση της προθεσμίας σύμφωνα με το άρθρο 4 παράγραφος 2 στοιχείο β) της οδηγίας 2000/53/EΚ.

Άρθρο 3

Η παρούσα απόφαση εφαρμόζεται από την 1η Ιανουαρίου 2003.

Άρθρο 4

Η παρούσα απόφαση απευθύνεται στα κράτη μέλη.

Βρυξέλλες, 27 Ιουνίου 2002.

Για την Επιτροπή

Margot Wallström

Μέλος της Επιτροπής

(1) ΕΕ L 269 της 21.10.2000, σ. 34.

(2) ΕΕ L 194 της 25.7.1975, σ. 39.

(3) ΕΕ L 135 της 6.6.1996, σ. 32.

ΠΑΡΑΡΤΗΜΑ

"ΠΑΡΑΡΤΗΜΑ ΙΙ

Υλικά και κατασκευαστικά στοιχεία που εξαιρούνται από το άρθρο 4 παράγραφος 2 στοιχείο α)

>ΘΕΣΗ ΠΙΝΑΚΑ>

Σημειώσεις:

- Είναι ανεκτή τιμή συγκέντρωσης μολύβδου, εξασθενούς χρωμίου και υδραργύρου έως 0,1 % κατά βάρος και ανά ομοιογενές υλικό, καθώς και καδμίου έως 0,01 %, κατά βάρος ανά ομοιογενές υλικό, υπό τον όρο ότι οι ουσίες αυτές δεν έχουν προστεθεί σκοπίμως(1).

- Είναι επίσης ανεκτή τιμή συγκέντρωσης μολύβδου έως 0,4 % στο αλουμίνιο, υπό τον όρο ότι δεν έχει προστεθεί σκοπίμως(2).

- Έως την 1η Ιουλίου 2007 είναι ανεκτή τιμή συγκέντρωσης μολύβδου έως 0,4 % στο χαλκό που προορίζεται για υλικά τριβής των επενδύσεων πέδησης, υπό τον όρο ότι δεν έχει προστεθεί σκοπίμως(3).

- Η επαναχρησιμοποίηση μερών οχημάτων τα οποία έχουν ήδη διατεθεί στην αγορά την καταληκτική ημερομηνία της εξαίρεσης επιτρέπεται χωρίς περιορισμούς, δεδομένου ότι δεν καλύπτεται από το άρθρο 4 παράγραφος 2 στοιχείο α).

- Μέχρι την 1η Ιουλίου 2007 ισχύουν οι ίδιες εξαιρέσεις για νέα ανταλλακτικά που προορίζονται για την επιδιόρθωση(4) μερών οχημάτων τα οποία εξαιρούνται από τις διατάξεις του άρθρου 4 παράγραφος 2 στοιχείο α).

(1) "Προστεθεί σκοπίμως" σημαίνει "εσκεμμένως χρησιμοποιηθεί κατά την παρασκευή υλικού ή κατασκευαστικού στοιχείου όταν είναι επιθυμητή η συνεχής ύπαρξή του ώστε να προσδίδεται στο τελικό προϊόν ιδιαίτερο χαρακτηριστικό, εμφάνιση ή ποιότητα". Η χρήση ανακυκλωμένων υλικών ως πρώτων υλών για την παραγωγή νέων προϊόντων, μέρος των οποίων προέρχεται από ανακυκλωμένα υλικά που περιέχουν ορισμένα ποσοστά των εν λόγω μετάλλων, δεν θεωρείται ως σκόπιμη προσθήκη.

(2) Βλέπε υποσημείωση 1.

(3) Βλέπε υποσημείωση 1.

(4) Η ρήτρα αυτή ισχύει για τα ανταλλακτικά που προορίζονται για την συνήθη συντήρηση οχημάτων και όχι για συστατικά μέρη. Δεν ισχύει για βαρίδια ζυγοστάθμισης, ψήκτρες άνθρακα για ηλεκτρικά οχήματα και για επενδύσεις πέδησης, επειδή τα εν λόγω κατασκευαστικά στοιχεία καλύπτονται από ιδιαίτερες καταχωρήσεις."